Man (23) op borgtog weer vas ná skietery by hospitaal | Netwerk24
Deur Cara-Lee Dorfling 19 Januarie 2020 19:18
Die polisie en paramedici staan Vrydag voor die Mercantile-hospitaal in Port Elizabeth waar 'n 28-jarige man doodgeskiet is. Foto: Verskaf
Die 23-jarige man is glo een van drie verdagtes wat omstreeks 14:30 skote op die hoek van Durbanweg en Cottrellstraat duskant die ingang na die Mercantile-hospitaal afgevuur het.
Jimmy Valentine (28), wat na bewering 'n bendelid was, is in die voorval doodgeskiet en twee omstanders het in die kruisvuur beland en is gewond.
Kol. Priscilla Naidu, polisiewoordvoerder, sê Valentine en twee van sy vriende het glo op 'n taxi gewag. Sekondes nadat die taxi stilgehou het, het die verdagtes glo voor die voertuig verbygehardloop en op Valentine-hulle losgebrand.
"Valentine het verskeie skietwonde opgedoen en is op die toneel dood. Sy vriende is ongedeerd," sê Naidu.
Getref deur dwaalkoeëls
Twee mans wat by 'n manshaarkapper in die straat was, is deur dwaalkoeëls getref.
" 'n 25-jarige man is in die hand en boud getref, terwyl die 30-jarige barbier in sy maag geskiet is. Albei is in die hospitaal opgeneem."
Volgens ooggetuies het een van die skieters weggehardloop, terwyl die ander twee die bestuurder van 'n Ford-bakkie in die straat met 'n vuurwapen gedreig het. Hulle het by die bakkie ingeklim en die bestuurder glo gedwing om weg te jaag, voordat hulle verder af in Durbanweg uitgeklim het.
Beamptes van die polisie se teenbende-eenheid se ondersoek het hulle Vrydag omstreeks 22:00 na die 23-jarige verdagte se ma se huis in Gelvandale gelei waar die man, ook 'n vermeende bendelid, in hegtenis geneem is.
Naidu sê die verdagte was ten tyde van die skietvoorval op borgtog vir 'n onverwante saak van poging tot moord. Besonderhede oor dié saak was nie Sondag onmiddellik beskikbaar nie.
Die man sal Maandag vir die oortreding van sy borgtogvoorwaardes, die moord op Valentine, asook twee sake van poging tot moord in die hof verskyn.